Paun e gieus

Da Gisula Tscharner, Veulden 

Brot und Spiele, «panem et circenses», «paun e gieus», questa dicziun curta è anc restada conuschenta da la cultura politica dal stadi roman antic. «Paun e gieus» vul dir: Sch’in pievel, la gronda massa dals vischins d’in stadi, ha 1. da mangiar avunda e 2. divertiments avunda, lura tegn el la bucca, recloma el betg e sa lascha tip top manar e surmanar da la persuna u gruppa regenta. Sco in muvel da nursas cumpact. Pertge funcziunescha quest principi bunamain adina? Perquai ch’ils basegns elementars mumentans vegnan cuntentads! Ins ha da mangiar, ins è occupà… – qua na vegn ins betg uschè tgunsch sin ideas rebellas u malcornadas cunter il régime existent. 
I funcziunescha er en la Svizra, quest sistem simpel d’avair la glieud enta maun. Quai mussan evidentamain las elecziuns naziunalas da la dumengia passada. La pps empermetta bainstanza, levgiament da taglias ed ina politica d’asil pli restrictiva – e ha gudagnà cun quai il pievel/muvel! 
Esser cuntent (serrond ils egls per il futur), nundisturbà da glieud d’ordaifer, esser schanegià da las turbulenzas europeicas, quai è la maxima. Taschair e tegnair la bucca. Paun e gieus. Il success da la metoda antica è garantì. Ils populists din a tut quels ch’han pers la cursa: «Guardai pia! La gronda pluralitad da las Svizras e dals Svizzers beneventan la politica pps; quai è l’attest che noss curs è il dretg!» Cler: Be peschs morts sa nodan cun il flum; cunter il flum, fiss pli stentus! 
E la responsabladad envers las proximas generaziuns? La responsabladad envers nossa partenaria economica la pli impurtanta, la terra? Da quella, dal pli grond organissem existent, nagin che discurra, preschentond il program politic da la partida victura. Responsabladad per il surviver en futur?… Pssst, meglier èsi da la taschentar, uschiglio stuess gia mintgin e mintgina sezza sa prender per il nas, stuess far patratgs davart sia atgna contribuziun ad ina buna convivenza en il stadi svizzer. 
Paun e gieus. Pli gugent in zutger mumentan che novs impuls (da cussegliar pli ditg) per s’engaschar a las tematicas brisantas. 
Roma avant 2300 onns, en Svizra ussa, a l’Orient proxim israelit avant 2700 onns. Gia il profet Amos che vuleva mobilisar las energias spiertalas profundas da ses convischins per spendrar il pitschen reginavel, s’è lamentà: «Vus odiais mintgin che di sin tschentada la vardad, mintgin che sa dosta cunter la malgistadad.» Tranteren resignava er il profet: «Pervia da quai èsi pli perdert da taschair en tals temps, per betg vegnir mazzà tras in cuntè.» (Amos, 5, 10) 
Per la fortuna ha el tuttina ditg sia opiniun! Er blers auters profets! Per fortuna datti er oz anc dunnas ed umens ch’appelleschan a la responsabladad individuala per naziun e per il mund, er sch’ellas vegnan risadas ora ed isoladas! La democrazia svizra lubescha almain da «clamar en il desert» mintgatant sco correctura, malgrà tut.